Ruoka

Independent: Salaatin päästöt kolme kertaa pahemmat kuin pekonin Ruoka Suvi Niemi Paljon vettä sisältävät kasvikset aiheuttavat vähäiseen kalorimääräänsä nähden paljon ilmastopäästöjä, väittää yhdysvaltalainen tutkimusyliopisto.

Kari Salonen

Yhdysvaltalaistutkimus vertasi kasvisten ja lihan tuotantopäästöjä ja suhteutti ne niiden sisältämään kalorimäärään. Tuotantomenetelmä vaikuttaa kuitenkin paljon.

Terveellistä, paljon kasviksia sisältävää ruokavaliota noudattavat voivat aiheuttaa enemmän ympäristöhaittoja kuin ovat ehkä tulleet ajatelleeksi. Kun tarkastellaan elintarvikkeiden kalorimääriä, tavalliset kasvikset kuten salaatti, kurkku ja selleri kuluttavat huomattavan paljon luonnonvaroja. "Salaatti on yli kolme kertaa pahempi kasvihuonekaasujen päästäjä kuin pekoni", sanovat Carnegie Mellon Universityn tutkijat Independent-lehdelle. Pittsburghissa sijaitseva yliopisto on maailmanlaajuisesti arvostettu tutkimusyliopisto. Tutkijat analysoivat, kuinka paljon elintarvikkeen tuotanto kuluttaa vettä ja energiaa sekä aiheuttaa kasvihuonekaasupäästöjä kaloria kohti. Lihansyöntiä on pidetty haitallisena ilmastopäästöjen aiheuttajana. Carnegie Mellon Universityn tutkijat eivät kyseenalaista, etteikö lihansyöntiä pitäisi vähentää, mutta heidän mukaansa pelkästään terveellisenä pidettyjen ruokien syöminen kasvattaa päästöjä. Tutkimus tarkasteli elintarvikkeiden tuotannon, jalostuksen, kuljetuksen ja säilytyksen vaikutusta ympäristöön. Esimerkiksi munakoison, sellerin ja kurkun tuotantoketju hävisi broilerille ja sianlihalle. Independentin haastattelema vanhempi tutkija Anthony Froggatt ajatushautomo Chatham Housesta kuitenkin muistuttaa, että esimerkiksi salaatin tuotannon vaatima vesi ja energia riippuvat valtavasti tuotantotavasta. Hänen mukaansa monissa maissa, erityisesti Yhdysvalloissa, syödään edelleen aivan liikaa lihaa. Tutkimus julkaistiin Environment Systems and Decisions -tiedejulkaisusarjassa marraskuussa. Aiheet Elintarvikeketju Ilmastonmuutos Independent kasvihuonekaasut kasvikset lihansyönti